CELEX: 32016R1056
Language: hu
Date: 2016-06-29 00:00:00
Title: A Bizottság (EU) 2016/1056 végrehajtási rendelete (2016. június 29.) az 540/2011/EU végrehajtási rendeletnek a glifozát hatóanyag jóváhagyása érvényességének meghosszabbítása tekintetében történő módosításáról (EGT-vonatkozású szöveg)

30.6.2016   
            
            
               HU
            
            
               Az Európai Unió Hivatalos Lapja
            
            
               L 173/52
            
         A BIZOTTSÁG (EU) 2016/1056 VÉGREHAJTÁSI RENDELETE
   (2016. június 29.)
   az 540/2011/EU végrehajtási rendeletnek a glifozát hatóanyag jóváhagyása érvényességének meghosszabbítása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 17. cikke első bekezdésére,
   mivel:
   
               (1)
            
            
               Az 540/2011/EU bizottsági végrehajtási rendelet (2) mellékletének A. része meghatározza az 1107/2009/EK rendelet szerint jóváhagyottnak tekintendő hatóanyagokat.
            
         
               (2)
            
            
               A glifozát hatóanyag jóváhagyása 2016. június 30-án lejár. Az 1141/2010/EU bizottsági rendelet (3) 4. cikkének megfelelően kérelmet nyújtottak be az említett hatóanyagnak a 91/414/EGK tanácsi irányelv (4) I. mellékletébe való felvétele megújítására.
            
         
               (3)
            
            
               Tekintettel arra, hogy az anyag értékelése és a jóváhagyás érvényességének meghosszabbításáról szóló határozat meghozatala a kérelmező által nem befolyásolható okokból késedelmet szenvedett, a hatóanyag jóváhagyásának érvényessége valószínűleg az annak meghosszabbításáról szóló határozat meghozatalát megelőzően lejár.
            
         
               (4)
            
            
               Miután a Nemzetközi Rákkutatási Ügynökség közzétette a glifozát karcinogén potenciáljára vonatkozó megállapításait, a Bizottság 2015. április 29-én megbízta az Európai Élelmiszerbiztonsági Hatóságot (továbbiakban: a Hatóság), hogy vizsgálja felül a háttér-információkat és építse be az említett megállapításokat az állásfoglalásába. Az 1107/2009/EK rendelet szerinti értékelési eljárás keretében a Hatóság arra a megállapításra jutott, hogy a glifozát valószínűleg nem jelent karcinogén veszélyt az emberekre nézve, és a rendelkezésre álló bizonyítékok nem támasztják alá karcinogén potenciálja tekintetében az 1272/2008/EK európai és tanácsi rendelet (5) szerinti besorolását. Ezzel összefüggésben a Hatóság emlékeztetett arra, hogy az 1107/2009/EK rendelet szerinti értékelési eljárás keretében tett, osztályba sorolásra vonatkozó javaslatai nem tekinthetők az 1272/2008/EK rendelet szerinti harmonizált osztályozásra vonatkozó hivatalos javaslatoknak.
            
         
               (5)
            
            
               2015. július 22-én (6) a referens tagállam jelezte szándékát, hogy az 1272/2008/EK rendelet 37. cikkével összhangban dossziét nyújt be a glifozát harmonizált osztályozásával kapcsolatban – egyebek mellett a karcinogenitásra vonatkozó veszélyességi osztály tekintetében. 2016. március 17-én a referens tagállam benyújtotta ezt a dossziét az Európai Vegyianyag-ügynökségnek, amely véleményt ad az 1272/2008/EK rendelet 37. cikkének (4) bekezdésével összhangban.
            
         
               (6)
            
            
               A Nemzetközi Rákkutatási Ügynökség megállapításai és a Hatóságnak a glifozát lehetséges karcinogenitása tekintetében történő osztályozásra vonatkozó javaslata eltérnek egymástól. Ráadásul a glifozát harmonizált osztályozására vonatkozó eljárást már kezdeményezték. A Növények, Állatok, Élelmiszerek és Takarmányok Állandó Bizottságában 2016. május 18-án és 19-én folytatott megbeszélések során több tagállam – kockázatkezelői szerepében – a glifozát esetében úgy ítélte meg, hogy indokolt beszerezni az Európai Vegyianyag-ügynökség kockázatértékelési bizottságának a glifozát karcinogenitására vonatkozó harmonizált osztályozással kapcsolatos véleményét a jóváhagyás érvényességének meghosszabbításáról szóló határozat meghozatala előtt, mert ez a vélemény jelentőséggel bírhat az 1107/2009/EK rendelet szerinti kritériumokon alapuló jóváhagyás szempontjából.
            
         
               (7)
            
            
               A harmonizált osztályozással kapcsolatos dosszié kiértékeléséhez szükséges időre tekintettel meg kell hosszabbítani a hatóanyag jóváhagyásának érvényességét az Európai Vegyianyag-ügynökség kockázatértékelési bizottsága által adott vélemény Bizottság általi kézhezvételének az időpontját követő hathónapos időszak végéig, de legkésőbb 2017. december 31-ig. Amint kézhez kapja a bizottság az Európai Vegyianyag-ügynökség kockázatértékelési bizottságának véleményét, a kézhezvétel dátumát közzéteszi az Európai Unió Hivatalos Lapjában.
            
         
               (8)
            
            
               Tekintettel az 1107/2009/EK rendelet 17. cikkének első bekezdésében foglalt célra, abban az esetben, ha a Bizottság, miután kézhez vette az Európai Vegyianyag-ügynökség kockázatértékelési bizottságának a véleményét, olyan rendeletet fogad el, amelynek értelmében a glifozát jóváhagyása nem kerül meghosszabbításra, mivel a jóváhagyás feltételei nem teljesülnek, a Bizottság a lejárat időpontjaként azon rendelet hatálybalépésének időpontját határozza meg, amelynek értelmében a hatóanyag jóváhagyása nem kerül meghosszabbításra – akkor is, ha az említett időpont korábbi, mint a jóváhagyás lejáratának időpontja.
            
         
               (9)
            
            
               Tekintettel a glifozátra vonatkozó jóváhagyás érvényességének meghosszabbítására az előző preambulumbekezdésekben foglaltak szerint, valamint a Hatóság által a polietoxilált faggyúamin koformuláns (CAS-szám: 61791-26-2) glifozáttartalmú növényvédelmi termékekben történő felhasználása tekintetében megfogalmazott aggályok fényében a Bizottság az 1107/2009/EK rendelet 21. cikkével összhangban a lehető leghamarabb kezdeményezni fogja a glifozát jóváhagyásának felülvizsgálatát.
            
         
               (10)
            
            
               A 540/2011/EU végrehajtási rendeletet ezért ennek megfelelően módosítani kell.
            
         
               (11)
            
            
               Tekintettel arra, hogy a glifozát jelenlegi jóváhagyásának érvényessége 2016. június 30-án lejár, ennek a rendeletnek a lehető leghamarabb hatályba kell lépnie.
            
         
               (12)
            
            
               A Növények, Állatok, Élelmiszerek és Takarmányok Állandó Bizottsága nem nyilvánított véleményt az elnöke által kitűzött határidőn belül. Mivel végrehajtási aktus elfogadására volt szükség, az elnök a végrehajtási aktus tervezetét további megvitatás céljából a fellebbviteli bizottság elé terjesztette. A fellebbviteli bizottság nem nyilvánított véleményt,
            
         ELFOGADTA EZT A RENDELETET:
   1. cikk
   Az 540/2011/EU végrehajtási rendelet módosítása
   Az 540/2011/EU végrehajtási rendelet mellékletének A. részében, a glifozátra vonatkozó 25. sor hatodik oszlopában („Jóváhagyás lejárta”) a „2016. június 30” szövegrész helyébe a következő szövegrész lép: „Hat hónappal az Európai Vegyianyag-ügynökség kockázatértékelési bizottsága által adott vélemény Bizottság általi kézhezvételének az időpontja után, de legkésőbb 2017. december 31-én”.
   2. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. június 29-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 309., 2009.11.24., 1. o.
   
   
      (2)  A Bizottság 2011. május 25-i 540/2011/EU végrehajtási rendelete az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).
   
      (3)  A Bizottság 2010. december 7-i 1141/2010/EU rendelete hatóanyagok második csoportját illetően a 91/414/EGK tanácsi irányelv I. mellékletébe történő felvétel megújítási eljárásának meghatározásáról és ezen anyagok jegyzékének létrehozásáról (HL L 322., 2010.12.8., 10. o.).
   
      (4)  A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991.8.19., 1. o.).
   
      (5)  Az Európai Parlament és a Tanács 2008. december 16-i 1272/2008/EK rendelete az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).
   
      (6)  Szándékok jegyzéke (ECHA). Online elérhető a következő címen: http://echa.europa.eu/web/guest/addressing-chemicals-of-concern/registry-of-intentions.